和鄭先輩謝秩閑居寓書所懷
作者：劉得仁
朝代：唐

paragraphs: 西風日夜吹，萬木共離披。
近甸新晴後，高人得意時。
暫閑心亦泰，論道面難欺。
把筆還詩債，將琴當酒資。
藍衫懸竹桁，烏帽挂松枝。
名占文章重，官歸諫憲遲。
生涯貧帝里，公議到台司。
室冷沾苔蘚，門清絕路岐。
莫言鄰白屋，即賀立丹墀。
豈慮塵埃久，雲霄故有期。